
A COVID-19 hosszú távú hatásainak edukációs program általi változásvizsgálata az ETSZK hallgatók tanulási szokásai és mentális egészsége mentén

Bevezetés: A pandémia sokrétűen hatott mindannyiunk életére. Ezen hatások
közé tartozik a stresszel, hangulati élettel és kiégéssel kapcsolatos nehézségek
egyre gyakoribb előfordulása is, amely a felsőoktatásban tanulókat is érinti.
Célunk volt a hallgatók tapasztalataiból kiindulva képet kapni a pandémia
tanulmányokra és mentális egészégre kifejtett hosszútávú hatásairól.
Módszerek: Longitudinális vizsgálatunkba az SZTE-ETSZK hallgatóit
toboroztuk (n=51). Az első vizsgálati alkalommal (T1) az alapvető
demográfiai adatokon kívül saját fejlesztésű kérdéseket (online/offline
tapasztalatok), standardizált kérdőíveket (Észlelt Stressz Kérdőív, Maslach
Hallgatói Kiégés Skála, Megküzdési Módok Kérdőív, Beck Depresszió
Rövidített Kérdőív) és saját fejlesztésű skálákat (Időmenedzsment Skála,
Tanulástechnika Skála, Stresszkezelés Skála) alkalmaztunk. A résztvevőket
két csoportba soroltuk. A kísérleti csoport tagjai négy héten keresztül heti két
alkalommal e-mailben edukációs anyagokat kaptak, amiben a kontroll
csoport tagjai nem részesültek. A második adatfelvételkor (T2) mindkét
csoporton visszamérést végeztünk egy rövidített kérdőívcsomaggal.
Eredmények: A kontroll csoportban (n=28) nem volt szignifikáns különbség
egyik mutató tekintetében sem a T1 és T2 időpontok összehasonlításakor, míg
a kísérleti csoportban (n=23) több változó esetében is szignifikáns különbségek
mutatkoztak. A 4 hetes program után az észlelt stressz szintje csökkent
(p=0,001), a kiégés hatékonyságcsökkenés dimenziójában javulás mutatkozott
(p=0,012), nőtt a céltudatos cselekvéssel való megküzdés mértéke (p=0,009),
az érzelmi egyensúly keresésével történő megküzdés mértéke (p=0,013), a
tanulástechnikai módszerek alkalmazási gyakorisága (p=0,002) és a
stresszkezelési technikák alkalmazási gyakorisága is (p=0,042).
Megbeszélés: A megalkotott program hatékonyságát bizonyítják
eredményeink, melyek a legtöbb tényező mentén pozitív irányú változást
igazoltak. Érdemes lehet az online tér adta lehetőségekkel élni hasonló
programokkal, akár preventív célzattal is.

